Facebook ‘swendelaar’ by bank vasgetrekDie verdagte word in hegtenis geneem. (Foto: Verskaf) ŉ Man wat na bewering sedert 2014 mense op Facebook met ŉ slenter gevang en na raming uit miljoene rande bedrieg het, is Woensdag op heterdaad betrap terwyl hy die beweerde opbrengs van sy soveelste vals transaksie by ŉ bank in die Vrystaat onttrek het. Daar word geraam dat die 26-jarige verdagte etlike miljoene rand op bedrieglike wyse bekom het sedert hy vyf jaar gelede met die slenter begin het. Bloemfontein se bekende selfoon-speurder, Leon Rossouw, het die verdagte se bedrywighede in Desember verlede jaar begin ondersoek ná ŉ plasing op Facebook sy aandag getrek het. Ene Susan Arnold het mense gewaarsku teen iemand wat ŉ goedkoop voertuig adverteer en dan met die voornemende koper se deposito verdwyn. Arnold het genoem dat sy uitgevind het dat die geld by ŉ winkelsentrum in Bloemfontein onttrek is, hoewel die adverteerder vir haar gesê het dat hy van Laingsburg is. Hy het selfs ŉ foto van ŉ ID-boek aan Arnold gestuur. Rossouw sê die besonderhede van die slenter het vir hom alte veel geklink soos die modus operandi van ŉ persoon wat hy in 2011 ondersoek het en wat destyds aan bedrog skuldig bevind en ŉ boete van R100 000 opgelê is. Nadat Rossouw op eie inisiatief met die nuwe ondersoek begin het, het hy dosyne mense opgespoor wat op soortgelyke wyse deur die swendelaar gevang is. Die persoon het daagliks ŉ goedkoop voertuig op verskillende Facebook-groepe adverteer en die bewoording van die advertensies was altyd min of meer dieselfde. Hy het ook verkies om vrouename soos Bianca, Tanya, Michelle en Marinda te gebruik. Vals foto’s van voertuie en vroue is in die advertensies gebruik en die telefoonnommers waar hy gekontak kon word, was vir voorafbetaalde simkaarte. Rossouw het toe vir homself ŉ vals profiel geskep en by verskeie Facebook-groepe waar voertuie adverteer word, aangesluit. Hy sê hy moes dit so doen om te verhoed dat die verdagte die bewyse vernietig as hy dalk besef die private speurder wat hom voorheen gevang het, is weer op sy spoor. “Deur die Facebook‑groepe dop te hou het ek gevind dat die verdagte byna elke dag nuwe foto’s van vroue gebruik om vals profiele te skep en dan daarmee aansoek doen om by die groepe aan te sluit,” sê Rossouw. “Wanneer ŉ groep hom aanvaar, plaas hy ŉ vals advertensie met ŉ foto van die voertuig wat kamstig te koop is en noem dat die verkoop dringend is en dat die papierwerk in orde is. Sodra iemand vir die slenter val, is die advertensie onmiddellik verwyder en die vals profiel gedeaktiveer.” Een van die talle inskrywings op Facebook wat mense teen die slenter waarsku. (Skermskoot: Verskaf) Vir die potensiële kopers wat bel, het hy gewoonlik vertel dat Bianca of Tanya of wie ook al se naam hy op daardie dag gebruik het, net gou uit is. Hy het ook relatief klein bedrae as ŉ deposito gevra en gebruik gemaak van die geld-oorplasingsdienste wat by groot winkelgroepe beskikbaar is. Die geld is onmiddellik na dit ontvang is by outomatiese tellermasjiene op verskeie dorpe in die Vrystaat onttrek. Rossouw sê min mense het klagtes by die polisie gelê omdat die bedrae gewoonlik nie meer as R3 000 was nie. Rossouw het ŉ maand gelede sy bewyse aan die Valke voorgelê en daar is toe begin om die verdagte dop te hou. Toe hulle Woensdag toeslaan, het hy met die selfoon wat vir die slenter gebruik is sowel as die geld wat hy pas onttrek het in sy hand gestaan. Rossouw sê terwyl die Valke met die inhegtenisneming besig was, het ŉ persoon gebel wat ŉ voertuig wou koop. Op die verdagte selfoon was ook boodskappe wat hy aan mense gestuur het en waarin hy arrogant gesê het dat hy hulle pas met ŉ slenter gevang het. Die verdagte verskyn vandag die hof in Bloemfontein. Mense wat ingeloop is, kan Leon Rossouw kontak by 079 240 3491 of ŉ e-pos stuur aan [email protected]